Kei te kite atu au i roto i tēnei o ngā pire he āhua ōrite ki ngā tūāhuatanga i whakaritea e ngā iwi i mua noa atu i a koutou—te whakahoki whenua mai, ahakoa kotahi pai heneti noa kua hoki, ka hoki mai tētahi wāhanga. Tērā anō i wā koutou ngahere, tērā anō i wā koutou whenua rotarota, tērā anō i wā koutou roto kōreporepo, ngā kūkūwai, ngā awa, ngā ahi tipua, ngāwhā tae ake rā ki ngā taha moana paku nei kua whakahokia nei ki a koutou. Koirā anō hoki nei te painga o ngā kerēme Tiriti nei. Ka tarea anō hoki e koutou te whātoro atu ki roto i wā koutou ake, tō koutou ake mana whenua, tō koutou mana moana, tō koutou mana wai māori hoki. Nō reira kei te mihi atu rā anō ki a koutou, ā, tekau mā iwa anō hoki ngā wāhanga kua riro i a koutou ki roto i to koutou redress, me te mea hoki ko Ngāti Rangitihi koutou e hautū nei i tēnei kaupapa. 